遂初堂爲伸仲題
作者：李彭
朝代：宋

paragraphs: 長卿四壁立，寥廓無贏餘。
子雲英妙姿，有宅纔一區。
東山文靖公，盛德壓海隅。
五畝幾不保，翁仲泣遺墟。
張融貧寄傲，非水船安居。
是皆知名士，慷慨振古無。
隻椽與寸梠，乃爾未昜圖。
頃年黄篾舫，赤壁藏菰蒲。
尉曹得錢侯，孤柁吞平湖。
自言家吴會，寧高結精廬。
挾權彼何人，連茵列鼎徒。
出奇斯無窮，怡顔享渠渠。
理世無冤民，屢上黄屋書。
竟爾完趙璧，幸免攘公羭。
赤手縛於菟，幾發壯士疽。
草木初無情，和氣勻噓枯。
尋盟賀燕雀，聲樂聞鳥烏。
獲鼎名其年，作亭題遂初。
如公已克家，得雄必充閭。
我居日涉園，養疴聊自娱。
卜築頗清曠，風烟在衣裾。
問舍經始難，覺公言不誣。
詩成增想似，疏鐘暝虚徐。